Na osnovu člana 92. stav 4. Zakona o smanjenju rizika od katastrofa i upravlјanju vanrednim situacijama („Službeni glasnik RS”, broj 87/18) i člana 42. stav 1. Zakona o Vladi („Službeni glasnik RS”, br. 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US, 44/14 i 30/18 – dr. zakon),

Vlada donosi

**UREDBU**

**o visini i načinu ostvarivanja prava na jednokratnu novčanu pomoć**

"Službeni glasnik RS", broj 84 od 12. juna 2020.

Član 1.

Ovom uredbom uređuje se visina i način ostvarivanja prava na jednokratnu novčanu pomoć članovima uže porodice pripadnika civilne zaštite koji je izgubio život za vreme organizovanog učešća u izvršavanju zadataka zaštite i spasavanja.

Član 2.

Rukovodilac akcije zaštite i spasavanja u kojoj je pripadnik civilne zaštite izgubio život, o tome odmah obaveštava Ministarstvo unutrašnjih poslova, odnosno, jedinicu lokalne samouprave (u dalјem tekstu: nadležni organ), privredno društvo ili drugo pravno lice u zavisnosti od toga na osnovu čije je odluke pripadnik civilne zaštite angažovan.

O činjenici da je pripadnik civilne zaštite izgubio život za vreme učešća u izvršavanju akcije zaštite i spasavanja, rukovodilac akcije obaveštava i nadležnu policijsku upravu.

Nadležni organ, privredno društvo ili drugo pravno lice dužno je da, odmah po saznanju za taj događaj, sačini informaciju koja sadrži lične podatke nastradalog i datum i mesto nastanka smrti i da o nastalom događaju obavesti porodicu nastradalog.

Član 3.

Postupak za ostvarivanje prava na jednokratnu novčanu pomoć pokreće nadležni organ, privredno društvo ili drugo pravno lice, na osnovu čije odluke je lice angažovano na poslovima zaštite i spasavanja, po službenoj dužnosti, u roku od sedam dana od dana nastalog događaja.

Izuzetno, postupak se može pokrenuti i po zahtevu člana porodice nastradalog pripadnika civilne zaštite iz člana 2. ove uredbe, ako nije pokrenut po službenoj dužnosti, u roku od šest meseci od dana nastalog događaja.

Član 4.

Rešenje o isplati jednokratne novčane pomoći članovima uže porodice preminulog pripadnika civilne zaštite (u dalјem tekstu: rešenje) donosi nadležni organ, privredno društvo ili drugo pravno lice, na osnovu čije odluke je lice angažovano na poslovima zaštite i spasavanja.

Član 5.

Jednokratna novčana pomoć isplaćuje se u roku od 15 dana od dana donošenja rešenja, iz sredstava nadležnog organa, privrednog društva ili drugog pravnog lica koji su doneli rešenje o isplati.

Član 6.

Članovima uže porodice, u smislu ove uredbe, smatraju se supružnik, vanbračni partner, deca, usvojilac, usvojenik, rođeni braća i sestre, roditelјi i staratelј kao i drugi srodnici nastradalog lica koji su sa njim živeli u zajedničkom domaćinstvu ili koje je nastradali izdržavao.

Ako više članova uže porodice iz stava 1. ovog člana ostvaruje pravo na jednokratnu novčanu pomoć, ukupan iznos jednokratne novčane pomoći deli se svim članovima uže porodice na jednake delove.

Član 7.

Jednokratna novčana pomoć iznosi 12 prosečnih mesečnih plata u Republici Srbiji, prema objavlјenom podatku organa nadležnog za poslove statistike, ostvarenih u kalendarskoj godini koja prethodi godini u kojoj je pripadnik civilne zaštite izgubio život.

Član 8.

Danom stupanja na snagu ove uredbe, prestaje da važi Uredba o visini i načinu ostvarivanja prava na jednokratnu novčanu pomoć („Službeni glasnik RS”, broj 98/10).

Član 9.

Ova uredba stupa na snagu osmog dana od dana objavlјivanja u „Službenom glasniku Republike Srbije”.

05 broj 110-4661/2020

U Beogradu, 12. juna 2020. godine

**Vlada**

Predsednik,

**Ana Brnabić,** s.r.